钦定古今图书集成/明伦汇编/交谊典/第042卷 > 《上东坡先生书》前人
## 钦定古今图书集成/明伦汇编/交谊典/第042卷 > 《上东坡先生书》前人

某再拜。某齿少且贱，又不肖，无一可以事君子。故尝
望见眉宇于众人之中，而终不得备使令于前后。伏
惟阁下学问文章，度越前辈，大雅恺悌，博约后来，立
朝，以直言见排，退补郡，辄上课最，可谓声实相当，内
外称职。凡此数者，在人为难兼，而阁下所蕴海涵地
负，此特所见于一国一州者耳。惟阁下之渊源如此，
“而晚进之士，不愿亲炙光烈，以增益其所不能，则非
人之情也。使有之，彼非用心于富贵荣辱，愿日暮计
功，道不同不相为谋，则浅陋自是已无好学之志。”𫍙！
𫍙，予既已知之者耳。某天幸蚤有闻于父兄师友，已
立乎二累之外，然独未尝得望履幕下，则以齿少且
贱，又不肖耳。知学已来，又为禄仕所縻。闻阁下之风，
乐承教而未得者也。今日窃食于魏，会阁下开幕外，
在彭门传音相闻，阁下又不以未尝及门，过誉斗筲，
使有黄钟大吕之重，盖心亲则千里晤对，情异则连
屋不相往来，是理之必然者也。故敢坐《通书》于下执
事。夫以少事长，士交于大，夫不肖承贤，礼固有数，似
不当如此。恭惟古之贤者，有以国士期人，略去势位，
许通草书，故窃取焉。非阁下之恺悌素处，何特不可，
直不敢也。仰恃知察，故又作《古风》诗二章，赋诸从者。
诗云：“我思古人，实获我心。”心之所期，可为知者道，难
为俗人言。不得于今人，故求之古人中耳。与我并时，
而能获我心，思见之心，宜何如哉！《诗》云：“既见君子，我
心写兮”，今则未见而写我心矣。气候暄冷失宜，不审
何如？伏乞为道所重。